SKANDERBORG: Vestre Landsret har stadfæstet dommen fra byretten, og derved er byrettens dom på et års fængsel heraf fire måneder ubetinget.

Det skriver DR Østjylland.

Det blev resultatet, da en af de fire dømte drenge fra Ry-sagen i dag fik afgjort sin ankesag i Vestre Landsret.

Forsvarer Mette Grith Stage mente, at hendes klients rolle havde været markant anderledes end de andre dømtes og gik derfor efter frifindelse.

- Det er naturligvis ærgerligt, at landsretten vurderer min klients rolle på samme måde som byretten, men nu er der ikke mere at gøre. Min klient er klar til at tage hul på et nyt kapitel af sit liv og ser frem til at lægge sagen bag sig, siger hun.

I alt fire drenge var i byretten blevet dømt for et brandoverfald i februar på en 16-årig dreng, de gik i skole med på Mølleskolen i Ry.

Den tiltalte var blevet idømt en af sagens mildeste straffe, men havde som den eneste valgt at anke til Landsretten.

Hans byretsdom lød på et års fængsel, heraf de fire måneder ubetinget. En anden dreng fik en tilsvarende straf, mens de to andre dømte i sagen fik hårdere straffe på halvandet års fængsel, heraf seks måneder ubetinget.

Anklager Jakob Nielsen gik i Landsretten efter en skærpelse af straffen.

Den 16-årige forklarede i Landsretten tirsdag, at det var meningen, at ofret bare skulle have tæsk som en lærestreg. Han fastholdt, som i den første retssag i byretten, at han ikke på forhånd vidste, at der var taget brandbomber med til et møde, som de fire drenge og ofret havde aftalt.

Men da han så de benzinfyldte vodka-flasker, som var medbragt, troede han, at de blot skulle bruges til at skræmme ofret.

Han erkendte i retten, at han havde slettet en chat med de andre drenge efter overfaldet. Den var foregået i en gruppe, der hed The Young Musketeers.

Den 16-årige fortalte i retten, hvor chokeret han blev, da ofret blev ramt af den brændende benzin.

- Jeg stod helt stille og kunne ikke bevæge mig overhovedet, sagde han.

Den tiltalte havde forsøgt at ringe til ofret om aftenen og var blevet overrasket over skadernes omfang, da han hørte om dem, fortalte han.

Ofret for overfaldet blev også afhørt. Han måtte bruge krykker for at komme rundt.

Han fortalte, at den 16-årige tiltalte var hans ven og klassekammerat, og at han følte sig forrådt.

- Det havde jeg det underligt med, sagde han.

Ofret fortalte, at han stadig er ramt af følgerne og går til samtaler på psykiatrisk hospital, fordi der er mistanke om PTSD og depression.

- Mareridtet forfølger mig, sagde han.

Anklager Jakob Nielsen argumenterede for en skærpet straf, fordi han mente, at det var bevist, at tiltalte vidste, hvad der skulle foregå.

- På intet tidspunkt gjorde han noget for at forhindre det, fremførte anklageren.

Ifølge anklageren var tiltalte også med til at bortskaffe beviser. Han kontaktede en veninde for at skaffe et falsk alibi, og han slettede chatgruppen, hvor de tiltalte havde kommunikeret.

Forsvarer Mette Grith Stage mente derimod, at hendes klients rolle havde været markant anderledes end de andre dømtes.

- Tiltalte var totalt i chok og var den eneste, der ringede til brandofret for at høre, hvordan han havde det, sagde hun.

Kilde: DR Østjylland